Document ID: 31994D0867

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1994 σχετικά με την έγκριση του προγράμματος για την εποπτεία και τον έλεγχο της σαλμονέλλας στα πουλερικά αναπαραγωγής για το 1995 που υπέβαλε η Δανία και για τον καθορισμό του επιπέδου της χρηματοδοτικής συμμετοχής της Κοινότητας (Το κείμενο στη δανική γλώσσα είναι το μόνο αυθεντικό) (94/867/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 για ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ του Συμβουλίου (2), και ιδίως το άρθρο 32 και το άρθρο 24 παράγραφος 6,
Εκτιμώντας:
ότι η απόφαση 90/424/ΕΟΚ προβλέπει στον τίτλο ΙΙΙ, κεφάλαιο 2 τη δυνατότητα χρηματοδοτικής συμμετοχής της Κοινότητας στα μέτρα ελέγχου που αποβλέπουν στην πρόληψη των ζωονόσων-
ότι η Δανία υπέβαλε το πρόγραμμά της για την εποπτεία και τον έλεγχο της σαλμονέλλας στα πουλερικά αναπαραγωγής για το έτος 1995-
ότι το εν λόγω πρόγραμμα εμφαίνεται στον κατάλογο των προγραμμάτων ελέγχου που αφορούν την πρόληψη των ζωονόσων τα οποία μπορούν να τύχουν της χρηματοδοτικής συμμετοχής της Κοινότητας για το 1995, όπως αυτή καθορίζεται από την απόφαση 94/756/ΕΚ της Επιτροπής (3)-
ότι, δεδομένης της σημασίας του προγράμματος για την πραγματοποίηση των στόχων τους οποίους επιδιώκει η Κοινότητα στον τομέα της πρόληψης των ζωονόσων, θα πρέπει να καθοριστεί η χρηματοδοτική συμμετοχή της Κοινότητας στο 50 % των δαπανών που επιβαρύνουν τη Δανία με ανώτατο ποσό 660 000 Ecu-
ότι το πρόγραμμα αυτό εγγράφεται στο πλαίσιο σχεδίου για την εποπτεία και τον έλεγχο της σαλμονέλλας στα σμήνη πουλερικών-
ότι χορηγείται χρηματοδοτική ενίσχυση της Κοινότητας εφόσον πραγματοποιούνται οι ενέργειες που προβλέπονται και οι αρχές παρέχουν όλες τις αναγκαίες πληροφορίες στις προβλεπόμενες προθεσμίες-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το πρόγραμμα ελέγχου που αφορά την εποπτεία και τον έλεγχο της σαλμονέλλας στα πουλερικά αναπαραγωγής το οποίο υπέβαλε η Δανία εγκρίνεται για την περίοδο από 1ης Ιανουαρίου 1995 έως 31 Δεκεμβρίου 1995.
Άρθρο 2
1. Η χρηματοδοτική συμμετοχή της Κοινότητας καθορίζεται στο 50 % των δαπανών που αναλαμβάνει η Δανία για να εφαρμοστεί το πρόγραμμα που αναφέρεται στο άρθρο 1 με ανώτατο ποσό 660 000 Ecu για:
- τη σφαγή των πουλερικών,
- την καταστροφή των πουλερικών,
- την καταστροφή των αυγών.
2. Η χρηματοδοτική συμμετοχή της Κοινότητας χορηγείται μετά από:
- την ανά τρίμηνο διαβίβαση στην Επιτροπή έκθεσης σχετικά με την πρόοδο υλοποίησης της ενέργειας καθώς και τις δαπάνες που αναλαμβάνονται,
- διαβίβαση στην Επιτροπή το αργότερο μέχρι την 1η Ιουνίου 1996 τελικής έκθεσης για την τεχνική εκτέλεση της δράσης μαζί με τα δικαιολογητικά έγγραφα σχετικά με τις δαπάνες που ανελήφθησαν.
Άρθρο 3
Η παρούσα απόφαση απευθύνεται στο Βασίλειο της Δανίας.
Βρυξέλλες, 20 Δεκεμβρίου 1994.

Labels: 4
19
0
6
18